## Postup prijímania žiakov do 1. ročníka

## Súkromného bilingválneho gymnázia BESST, Limbová 3, Trnava

## pre školský rok 2024/25

*Prijímacie konanie sa uskutoční v súlade so zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov a v súlade s vyhláškou Ministerstva školstva, ve­dy, výskumu a športu SR č. 314/2008 Z. z. o stredných školách a o zozname študijných odborov a učebných odborov, v ktorých sa vyžaduje overenie špeciálnych schopností, zručností a nadania.*

**Počet prijímaných žiakov**

Pre školský rok 2024/25 plánujeme prijať **40 žiakov.**

**Termín prijímacej skúšky**

podľa rozpisu Ministerstva školstva, vedy, výskumu a športu SR

**Podmienky prijatia na štúdium**

Do prvého ročníka päťročného vzdelávacieho programu bilingválneho vzdelávania môže byť prijatý uchádzač, ktorý:

1. do 20.03.2024 odoslal prihlášku na tunajšiu školu (poštou, osobne, Edupage) alebo odovzdal prihlášku výchovnému poradcovi na svojej škole,
2. splnil kritériá prijímacieho konania,
3. úspešne ukončil ôsmy ročník vzdelávacieho programu základnej školy a získal primárne vzdelanie podľa § 16 ods. 3 písm. a) alebo úspešne ukončil deviaty ročník vzdelávacieho programu základnej školy a získal nižšie stredné vzdelanie podľa § 16 ods. 3 písm. b) a do 15. 7. 2024 doložil doklad o úspešnom ukončení ôsmeho, resp. deviateho ročníka vzdelávacieho programu základnej školy, pričom nedoloženie dokladu o ukončení ôsmeho, resp. deviateho ročníka alebo výrazné zhoršenie prospechu (o dva klasifikačné stupne voči polročnému vysvedčeniu, z ktoréhokoľvek predmetu, alebo zníženie známky zo správania) môže byť dôvodom k zrušeniu zápisu a vypovedaniu zmluvy o vzdelávaní.

**Forma prijímacej skúšky**

Prijímacia skúška bude pozostávať z písomného testu zo slovenského jazyka a literatúry, písomného testu z anglického jazyka, písomného testu z matematiky a z písomného testu všeobecných študijných predpokladov. Dĺžka trvanie testu je 30 minút.

**Obsah písomných testov**

Testy z matematiky a slovenského jazyka budú zamerané na učivo ZŠ preberané najneskôr v 1. polroku 8. ročníka, podľa platných učebných osnov a ŠVP pre základné školy.

Testy z anglického jazyka budú z úrovne B1.

**Žiaci so zdravotným znevýhodnením**

Žiaci so zdravotným znevýhodnením môžu mať na základe odporúčania centra pedagogického poradenstva a prevencie upravený čas na vypracovanie písomných testov. **O konkrétne úpravy je potrebné požiadať riaditeľstvo školy písomne najmenej sedem pracovných dní pred termínom prijímacej skúšky.**

**Bodovanie testov ( max. počet bodov – 400)**

Uchádzač bude môcť získať

* maximálne 100 bodov za výsledok v teste zo slovenského jazyka a literatúry,
* maximálne 100 bodov za výsledok v teste z anglického jazyka,
* maximálne 100 bodov za výsledok v teste z matematiky,
* maximálne 100 bodov za výsledok v teste všeobecných študijných predpokladov.

Nutnou podmienkou na úspešné absolvovanie písomných testov je získanie aspoň 40 bodov v teste zo slovenského jazyka a literatúry a súčasne aspoň 40 bodov v teste z matematiky. Ak uchádzač v niektorom z týchto dvoch testov získa menej ako 40 bodov, bude považovaný za neúspešného uchádzača o prijatie a nebude zaradený do poradovníka uchádzačov.

**Možnosť získať ďalšie body**

Okrem bodov z písomných testov má každý uchádzač možnosť získať aj ďalšie body, a to za výsledky v predmetových olympiádach a obdobných žiackych vedomostných súťažiach a v športových súťažiach a za študijný prospech na ZŠ alebo na osemročnom gymnáziu, ktoré navštevoval.

**Body za výsledky v žiackych vedomostných súťažiach ( max. počet bodov – 80)**

Uchádzač má možnosť získať **maximálne 80 bodov** za umiestnenie v olympiáde zo SJL, z cudzieho jazyka (ANJ, NEJ, RUJ, FRJ), DEJ, MAT, FYZ, CHE, BIO, GEG, v technickej olympiáde, Pytagoriáde a v obdobných žiackych vedomostných súťažiach a za umiestnenie v športových súťažiach.

Žiak získa body za výsledky v postupovej súťaži v jeho poslednom celom školskom roku a aktuálnom školskom roku. Ak sa umiestnil na 1. až 3. mieste v okresnom, krajskom, celoštátnom alebo medzinárodnom kole, získava body takto:

* za umiestnenie v okresnom kole získa 20 bodov,
* za umiestnenie v krajskom kole získa 40 bodov,
* za umiestnenie v celoštátnom alebo medzinárodnom kole získa 80 bodov.

Za umiestnenie v súťažiach s inou organizačnou štruktúrou (nepostupových) pridelí uchádzačovi komisia body v rozsahu 20 až 80 bodov podľa miery úspešnosti.

Počítajú sa body len za najvyššie umiestnenie v poslednom celom školskom roku a aktuálnom školskom roku.

Aby žiak mohol získať uvedené body, musí svoj výsledok v súťaži doložiť potvrdením o umiestnení. Za takéto potvrdenie sa považuje diplom, oficiálna výsledková listina (ak diplom nebol vydaný) ale­bo potvrdenie od organizátora súťaže. Doklady potvrdzujúce umiestnenie v súťaži zašle škola, kto­rú žiak navštevuje alebo jeho zákonný zástupca poštou ale­bo mailom na **gymnazium@besst.sk** najneskôr do 28.03.2023. Súkromné bilingválne gymnázium BESST v Trnave si vyhradzuje právo na kontrolu pravosti dokumentov.

Ak uchádzač nepredloží žiadne relevantné potvrdenie o svojich výsledkoch v žiackych vedomostných súťažiach, získa za toto kritérium 0 bodov.

**Body za študijný prospech ( max. počet bodov – 100)**

Uchádzač má možnosť získať maximálne 100 bodov za **študijný prospech na ZŠ alebo na osemročnom gymnáziu, ktoré navštevoval.** Pre tento účel sa do študijného prospechu započítajú známky z predmetov slovenský jazyk a literatúra, anglický jazyk, matematika, dejepis, geografia, chémia, fyzika a biológia, a to z polročného vysvedčenia prebiehajúceho ročníka a z koncoročných vysvedčení z predchádzajúcich troch ročníkov.

Body za študijný prospech sa uchádzačovi pridelia na základe aritmetického priemeru všetkých vyššie uvedených známok za dané obdobie takto:

|  |  |
| --- | --- |
| **Priemerznámok** | **Počet bodov****do prijímacieho konania** |
| 1,000 – 1,050 | 100 |
| 1,051 – 1,100 | 90 |
| 1,101 – 1,150 | 80 |
| 1,151 – 1,200 | 70 |
| 1,201 – 1,250 | 60 |
| 1,251 – 1,300 | 50 |
| 1,301 – 1,350 | 40 |
| 1,351 – 1,400 | 30 |
| 1,401 – 1,450 | 20 |
| 1,451 – 1,500 | 10 |
| 1,501 a vyšší | 0 |

Ak prihláška uchádzača nebude obsahovať známky z uvedených predmetov, o spôsobe pridelenia bodov za študijný prospech tomuto uchádzačovi rozhodne riaditeľka tunajšej školy.

Ak žiak má na prihláške slovné hodnotenie z daného predmetu alebo uvedené „absolvoval“, nahradí sa toto hodnotenie hodnotením z daného predmetu z najbližšieho roka alebo polroka, v ktorom žiak bol hodnotený známkou.

**Motivačný list**

Podmienkou prijatia je, že žiak spolu s prihláškou doručí motivačný list, kde opíše prečo chce študovať na Súkromnom bilingválnom gymnáziu BESST. Minimálny počet slov je 120.

**Poradovník uchádzačov**

Uchádzačom, ktorí úspešne absolvovali písomné testy, bude vypočítaný celkový počet bodov, kto­ré získali v rámci prijímacieho konania. Pôjde o súčet bodov za štyri písomné testy, za študijný prospech na predchádzajúcej škole a za umiestnenie v súťažiach. Následne budú všetci uchádzači zoradení do poradovníka podľa ich celkového bodového zisku (od najvyššieho po najnižší).

**Prijatie na štúdium**

Na štúdium budú prijatí tí uchádzači, ktorí sa v uvedenom poradovníku umiestnia v rámci počtu žiakov, ktorých plánuje škola prijať.

V prípade rovnosti bodov budú prednostne prijatí žiaci s vyšším počtom bodov z písomných testov.

V prípade, že nastane rovnosť uchádzačov aj po zohľadnení tohto kritéria, rozhodne o postupe prijímacia komisia.

Na prijatie sú vyhradené tri zriaďovateľské miesta.

Prípadnú neúčasť na prijímacích skúškach z vážnych dôvodov (ochorenie - doklad od lekára nesmie byť starší ako 3 dni) treba ospravedlniť najneskôr v deň konania prijímacej skúšky na riaditeľstve školy. Po vykonaní skúšok v náhradnom termíne sa tieto výsledky zaradia medzi výsledky neprijatých žiakov a z takto vytvoreného poradia bude prijatý potrebný počet najúspešnejších uchádzačov v súlade so stanovenými kritériami.

**Zverejnenie výsledkov**

Riaditeľka Súkromného bilingválneho gymnázia BESST **zverejní výsledky prijímacieho konania podľa pokynov Ministerstva školstva, vedy, výskumu a športu Slovenskej republiky**na vstupných dverách do školy a na webovej stránke školy [www.besst.sk](http://www.besst.sk/).

Kritériá prijímacieho konania pre školský rok prerokovala pedagogická rada dňa 24. 11. 2022.

Kritériá prijímacieho konania schválila Rada školy dňa 24. 11. 2022.

Postup prijímania uchádzačov do 1. ročníka je zverejnený aj na webovej stránke [www.besst.sk](http://www.besst.sk).

Trnava 25. 11. 2022 Mgr. Renáta Olexová

 riaditeľka školy